SL Uradni list Evropske unije C 96/11

MNENJE EVROPSKE CENTRALNE BANKE

z dne 7. januarja 2013

o predlogu uredbe Sveta o vzpostavitvi instrumenta za zagotavljanje finančne pomoči državam članicam, katerih valuta ni euro

(CON/2013/2)

2013/C 96/03

Uvod in pravna podlaga

Evropska centralna banka (ECB) je dne 19. julija 2012 prejela zahtevo Sveta Evropske unije za mnenje o predlogu uredbe Sveta o vzpostavitvi instrumenta za zagotavljanje finančne pomoči državam članicam, katerih valuta ni euro (1) (v nadaljnjem besedilu: predlagana uredba).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije, saj predlagana uredba vsebuje določbe, ki spadajo na področja iz pristojnosti ECB. Zlasti ECB upravlja pomoč, ki se odobri državam članicam, katerih valuta ni euro (v nadaljnjem besedilu: države članice zunaj euroobmočja), na podlagi zdajšnjega aranžmaja, vzpostavljenega z Uredbo (ES) št. 332/2002 (2), ter bi imela vlogo pri oceni, spremljanju in upravljanju finančne pomoči po predlagani uredbi. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

1. Splošne pripombe

Predlagana uredba namerava nadomestiti Uredbo (ES) št. 332/2002, da bi se srednjeročna finančna pomoč državam članicam zunaj euroobmočja zagotavljala pod prožnejšimi pogoji in bi se zagotovili bolj enakovredni konkurenčni pogoji za države članice euroobmočja in države članice zunaj euroobmočja, kot odziv na trenutno finančno krizo. Predlagana uredba uvaja instrumente in postopke, podobne tistim, ki so že oblikovani za zagotavljanje finančne pomoči državam članicam, katerih valuta je euro (v nadaljnjem besedilu: države članice euroobmočja). Medtem ko je Uredba (ES) št. 332/2002 (po njeni zadnji spremembi) izrecno določila samo srednjeročno finančno pomoč v obliki posojil državam članicam zunaj euroobmočja, ki se zagotovi pod pogojem, da sprejmejo programe za uravnoteženje plačilne bilance, predlagana uredba daje na voljo dva dodatna instrumenta financiranja: preventivno pogojeno kreditno linijo in kreditno linijo pod razširjenimi pogoji. Preventivna pogojena kreditna linija in kreditna linija pod razširjenimi pogoji sta sicer instrumenta, ki se lahko uporabita za zagotavljanje pomoči državam članicam euroobmočja. Mejna vrednost srednjeročne finančne pomoči, ki se lahko odobri na podlagi predlagane uredbe, ostaja enaka kot v Uredbi (ES) št. 332/2002, tj. 50 milijard EUR.

ECB razume, da se lahko do razveljavitve Uredbe (EU) št. 407/2010 o vzpostavitvi Evropskega mehanizma za finančno stabilizacijo (3) finančna pomoč Unije državam članicam zunaj euroobmočja zagotovi na podlagi Uredbe (EU) št. 407/2010 ali predlagane uredbe. Zato pozdravlja prizadevanja za zagotovitev karseda enakih instrumentov državam članicam euroobmočja in državam članicam zunaj euroobmočja in za uskladitev postopkov za odobritev te pomoči. Ob upoštevanju, da se Evropski mehanizem za finančno stabilizacijo (EMFS) v luči začetka veljavnosti Pogodbe o Evropskem mehanizmu za stabilnost ne bo več uporabljal (4), bi bilo koristno pojasniti, ali bo pomoč, ki se lahko odobri državi članici zunaj euroobmočja na podlagi Uredbe (EU) št. 407/2010, po prenehanju uporabe EMFS urejala predlagana uredba.

2. Posamezne pripombe

2.1 ECB se je seznanila z uvedbo kreditnih linij, ki so na voljo kot pomoč državam članicam zunaj euroobmočja, katerih gospodarsko in finančno stanje je načeloma dobro (5). ECB meni, da je odobritev kreditnih linij združljiva s členom 143 Pogodbe, ki predvideva možnost Unije, da posreduje ne samo, kadar ima država članica zunaj euroobmočja plačilnobilančne težave, temveč tudi, kadar „obstaja resna nevarnost, da bi v tovrstne težave zašla“, če bi te morebitne težave lahko predvsem ogrozile delovanje notranjega trga. ECB hkrati meni, da je pri ocenjevanju dostopa do kreditnih linij zelo pomembno, da se merila za upravičenost razlagajo ozko in so ves čas dosledno izpolnjena. Bistveno je, seveda, preprečiti moralno tveganje s strani prejemnikov teh kreditnih linij. Tako kot v primeru držav članic euroobmočja bo to vključevalo posebna prizadevanja vseh zadevnih strani.

2.2 V zvezi z vlogo ECB in Eurosistema predlagana uredba vsebuje podobne določbe glede upravljanja finančne pomoči, in sicer o odprtju in uporabi računov pri nacionalni centralni banki (NCB) zadevne države članice in zadevne NCB pri ECB. V tej zvezi ECB razume, da bi po predlagani uredbi nastopala kot fiskalni agent v skladu s členom 21.2 Statuta Evropskega sistema centralnih bank in Evropske centralne banke in da se ne bi pričakovalo nobenega financiranja s strani Evropskega sistema centralnih bank v skladu s prepovedjo denarnega financiranja iz člena 123 Pogodbe. Zato ECB ponovno poudarja, da računi, ki jih je treba uporabiti za upravljanje te finančne pomoči pri NCB in ECB, ne bodo dajali možnosti prekoračitve pozitivnega stanja (6).

2.3 Predlagana uredba za primere zagotavljanja finančne pomoči Evropske unije državam članicam zunaj euroobmočja poleg upravljanja posojil in kreditnih linij predvideva širše sodelovanje ECB, kot je trenutno določeno v Uredbi (ES) št. 332/2002. Čeprav slednja omejuje vlogo ECB na upravljanje posojil, ECB sodeluje kot opazovalka v misijah v državah članicah zunaj euroobmočja, ki prejemajo finančno pomoč po Uredbi (ES) št. 332/2002. Predlagana uredba to dejstvo upošteva in med drugim predlaga, da lahko ECB sodeluje s Komisijo pri oceni vzdržnosti javnofinančnega dolga in trenutnih ali morebitnih finančnih potreb, pripravi programov makroekonomskega prilagajanja, spremljanju njihovega napredka z rednimi misijami in okrepljenem nadzoru v primeru odobritve kreditne linije pod razširjenimi pogoji ali črpanja preventivne pogojene kreditne linije. V večini primerov se predvideva tudi udeležba Mednarodnega denarnega sklada (MDS). Po Uredbi (ES) št. 332/2002 so bile te dejavnosti v okviru srednjeročne finančne pomoči za namene plačilne bilance dodeljene samo Komisiji. Vloga ECB in MDS po predlagani uredbi v veliki meri odraža sistem, ki je vzpostavljen za države članice euroobmočja na podlagi EMFS, Evropskega instrumenta za finančno stabilnost (EFSF) in Evropskega mehanizma za stabilnost (EMS). Glede na to, da ECB ni monetarni organ držav članic zunaj euroobmočja, bi ECB želela ločiti med njeno udeležbo v zvezi z državami članicami zunaj euroobmočja in njeno udeležbo v zvezi z državami članicami euroobmočja ter ugotavlja, da bo treba njeno vlogo v predlaganem sodelovanju s Komisijo organizirati v okviru njenih pooblastil in ob upoštevanju njene neodvisnosti.

2.4 ECB ugotavlja, da bo pri svoji oceni izpolnjevanja konvergenčnih meril, določenih v členu 140 Pogodbe in podrobneje opredeljenih v protokolu k Pogodbi, še naprej upoštevala posledice mednarodne plačilnobilančne podpore in likvidnostne pomoči za oceno stabilnosti deviznih tečajev, zlasti za valute, vključene v mehanizem deviznih tečajev II, ERM II. Tako bo tudi v prihodnje in bo zato veljalo za katero koli pomoč, odobreno na podlagi predlagane uredbe.

2.5 ECB ugotavlja, da sprejetje predlagane uredbe ne more imeti posledic za delovanje ERM II v tretji fazi ekonomske in monetarne unije, za katerega bo še naprej veljal obstoječi pravni okvir (7).

Kadar ECB priporoča, da se predlagana uredba spremeni, so konkretni predlogi sprememb besedila s pripadajočimi pojasnili navedeni v Prilogi.

V Frankfurtu na Majni, 7. januarja 2013 Predsednik ECB Mario DRAGHI

(1) COM(2012) 336 final.

(2) Uredba (ES) št. 332/2002 z dne 18. februarja 2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (UL L 53, 23.2.2002, str. 1).

(3) Uredba Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (UL L 118, 12.5.2010, str. 1).

(4) Glej sklepe Evropskega sveta z dne 16.–17. decembra 2010; http://www.consilium.europa.eu/uedocs/cms_data/docs/pressdata/SL/ec/118586.pdf

(5) Člen 4 predlagane uredbe.

(6) Glej drugi pododstavek odstavka 1 Mnenja CON/2009/37 z dne 20. aprila 2009 o predlogu uredbe Sveta o spremembi Uredbe (ES) št. 332/2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (UL C 106, 8.5.2009, str. 1).

(7) Sporazum z dne 16. marca 2006 med Evropsko centralno banko in nacionalnimi centralnimi bankami držav članic zunaj euroobmočja o določitvi operativnih postopkov za mehanizem deviznih tečajev v tretji fazi ekonomske in monetarne unije (UL C 73, 25.3.2006, str. 21).